《送沈保叔国谕试艺右庠》
宋代·蒲寿宬

读书读心不读迹，以言易言竟何益。
射弓射志不射箭，以何假何何足羡。
因蹄得兔蹄安用，以虎视石虎则中。
设科取艺良已拘，分毫得失如摴蒲。
微官况复多绳墨，千里思驰困羁勒。
生女嫁属他人屋，生男不出出许国。
堂堂八尺无创瘢，如斗金印栀蜡颜。
一条秋水持赠君，腰间愿看生风云。
君不见唐家将相娄师德，也曾应诏红抹额。
挝钟饮酒皆儿嬉，握拳透爪真男儿。

作者简介：名或作寿晟、寿峸。宋末阿拉伯人。与弟蒲寿庚至泉州贸易。度宗咸淳间，知梅州。益、广二王航海至泉州，时寿庚为泉州守，闭城不纳。寿宬密谕寿庚纳款于元，遂于景炎元年同降元朝。有《心泉学诗稿》。